ડોરબેલ વાગી. ક્ષિતિજે અંદર આવતાં જ નિહારિકાને કહ્યું, ‘નેહા, ગૅસ વૉટ !! મારું પ્રમોશન થયું છે. આ જો, તારા માટે ડાયમંડ નેકલેસ લઈ આવ્યો છું.’ નિહારિકાએ સાનંદાશ્ચર્ય કહ્યું, ‘વાઉ, થેંક્સ. ઈટ્‍સ સુપર્બ ઍન્ડ ક્લાસી !!’ ક્ષિતિજનો સ્વર આકાશને સ્પર્શતો હતો, ‘અને હા, આજે કશું ન બનાવીશ, આપણે બન્ને બહાર જમીશું.’ પછી યાદ આવ્યું હોય એમ તેણે ખુરશી સાથે એકરૂપ બની ગયેલા સ્થિર શરીરને થોથવાતી જીભે કહ્યું, ‘પપ્પા, તમારા માટે પાર્સલ કરાવતાં આવીશું, ઓ.કે.?’ પછી જવાબની રાહ જોયા વગર તે નિહારિકા તરફ ફરી ગયો. ‘નેહા, વિચારું છું કે પપ્પાના રૂમમાં પણ હવે એ.સી. નંખાવી દઈએ, શું કહે છે ?’ નિહારિકા કંઈ કહે એ પહેલાં એકાકી વૃદ્ધની આંખોમાં ઝળઝળિયા રૂપે જવાબ તગતગી રહ્યો. ‘મને હૂંફની જરૂર છે, બેટા !’